Laumenų ąžuolas

Laumenų ąžuolas – saugomas išskirtinis ąžuolas, augantis Šilalės rajono savivaldybėje, Kaltinėnų seniūnijoje, Laumenų kaime. 2005 m. pripažintas valstybinės reikšmės gamtos paveldo objektu. Galima pasiekti iš senojo Žemaičių plento maždaug pusiaukelėje tarp Laukuvos ir Kaltinėnų, pasukus per Bilionius – 4 km į šiaurės rytus.

Pasiekiamumas 

Ąžuolas stūkso atokioje vietovėje, toli laukuose, supamas dirbamų žemių, ganyklų. Apylinkių reljefas kalvotas, todėl medis nuo artimiausio laukų kelio sunkiai pastebimas. Žvyruotu keliu, kuriuo praeina ir Aukštagirės dviračių maršrutas, važiuojama pagal nuorodą „Aukštagirės apžvalgos bokštas“. Privažiavus kryžkelę, kurioje į kairę važiuojama į Aukštagirės kalną ir apžvalgos bokštą, pasukti dešiniau, pagal dviračių maršruto nuorodas. Pravažiuojama Laumėkalnio dviratininkų stotelė su informaciniu stendu, kurio schemoje pažymėtas ir Laumenų ąžuolas. Nuo Laumėkalnio nusileidus į slėnį, ties tilteliu per melioracijos griovį iš šio kelio tenka išsukti šiaurės vakarų kryptimi sezoniniu gruntiniu keliuku ir įveikti paskutinį kalvotą kilometrą tolumoje matomo miško link.

Būklė 

Laumenų ąžuolas auga palaukės šlaite, atrodo tvirtas, šiek tiek pakrypęs. Jo laja kompaktiška, šakos gana trumpos, bet tankios, gyvybingas. Nuo 8,0 m matyti akivaizdus žaibo pažeidimas iki pat medžio apačios. Šioje kamieno pusėje pritvirtinta koplytėlė (prastos būklės). Po šaknimis išrausta nedidelė ola. 2023 m. duomenimis, šalia medžio stovėjo šiuolaikinis lankytino objekto ženklas, aplink kamieną buvo išlikę senos tvorelės fragmentų, sauso pašaro likučių.

Duomenys 

Valstybinės miškų tarnybos duomenimis:

 Aukštis virš jūros lygio – 185 m
 Medžio rūšis – paprastasis ąžuolas (Quercus robur L.)
 Medžio aukštis – 17 m (15 m)
 Kamieno apimtis (1,3 metro aukštyje) – 4,9 m (4,8 m)
 Kamieno aukštis (iki šakų) – 4,5 m
 Lajos plotis – 17 m

Šaltiniai

Nuorodos 

 Laumenų ąžuolas  saugoma.lt
 Kaltinėnų seniūnija. Lankytinos vietos silale.lt

Šilalės rajono paveldas
Lietuvos gamtos paveldo objektai